钦定古今图书集成/明伦汇编/官常典/第100卷 > 赵康王厚煜
## 钦定古今图书集成/明伦汇编/官常典/第100卷 > 赵康王厚煜

按《明外史赵简王传》：“康王厚煜，赵简王高燧五代孙
也。正德十三年，袭父庄王祐棌封事祖母杨妃以孝
闻。嘉靖七年六月，玺书褒予。明年冬，境内大饥，厚煜
上疏请辞禄一千石以佐赈。帝嘉王忧国，诏守臣发
粟，不允所辞。及帝南巡，厚煜远出迎，命益禄三百石。
厚煜性和厚，博古嗜学，文藻弘丽，折节爱宾客，常独”
居一楼，著《居敬堂集》十二卷。嘉靖三十九年薨。先是，
赵府辅国将军祐椋等数犯法，与有司为难，厚煜庇
祐椋，祐椋卒得罪，厚煜并见责让。其后有司益务以
事裁抑诸宗人洛川王翊。府人与通判田时雨之
隶争瓜而殴时雨捕王府人，厚煜为和解，不得。会宗
室数十人索禄，时雨以宗室殴府官，白于上官。上官
令知府傅汝励尽捕各府人。厚煜忿恚且愧，竟自缢
死。厚煜子成皋王载垸疏闻于朝，下法司按问，时雨
弃市，汝励戍极边。厚煜薨，子载培及载培子翊锱皆
前卒，翊锱子穆王常清嗣。